E-1460/2010

Mál þetta, sem var dómtekið 13. desember sl., var höfðað 10. maí 2010.

Stefnandi er Borgarplast hf., Völuteigi 31, Mosfellsbæ.

Stefndi er Normi ehf., Hraunholti 1, Vogum.

Stefnandi krefst þess að stefnda verði gert að greiða honum skuld að fjárhæð 586.395 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 31. ágúst 2009 til greiðsludags. Þá krefst hann málskostnaðar.

Stefndi kefst aðallega sýknu, en til vara að krafa stefnanda verði stórlega lækkuð „og eða að málinu verði frestað og unnið að sátt um málið“. Þá krefst stefndi málskostnaðar.

I

Stefnandi höfðaði mál þetta til heimtu skuldar vegna viðskipta aðila, en stefnandi seldi stefnda olíuskilju o.fl. Krafan byggist á reikningi að fjárhæð 586.395 með útgáfudag og gjalddaga 31. ágúst 2009. Þar sem skuldin hafi ekki fengist greidd hafi reynst nauðsynlegt að höfða mál þetta.

Stefnandi vísar til meginreglna samninga- og kröfuréttar um efndir fjárskuldbindinga. Kröfu um dráttarvexti, þ.m.t. vaxtavexti, styður stefnandi við 1. mgr. 6. gr. laga nr. 38/2001 um vexti og verðtryggingu og reglur III. kafla sömu laga, með síðari breytingum. Krafa um málskostnað byggir á 1. mgr. 130. gr. laga nr. 91/1991 um meðferð einkamála. Um varnarþing er vísað til 33. gr. laga nr. 91/1991.

II

Í greinargerð stefnda kemur fram að þann 10. nóvember sl. hafi eftirfarandi verið sent stefnanda ásamt flestum öðrum kröfuhöfum stefnda:

„Forsvarsmenn Norma ehf., hafa ákveðið að gefa út boð til lánardrottna sinna um greiðsluskilmála á samningskröfur þeirra svohljóðandi:

1) að 100% af höfuðstól verði greiddur innan 3ja mánaða frá samþykki.

2) að vextir verði ekki greiddir.

3) að einungis lágmarkskostnaður verði greiddur þ.m.t. lögfræðikostnaður.

4) að í einstaka tilfellum er ágreiningur um kröfu lánardrottins.“

Jákvæð niðurstaða hafi fengist og flestir kröfuhafar samþykkt beiðni stefnda, þó með nokkrum undantekningum.

Dráttur hafi orðið á niðurstöðu í kröfumáli stefnda gegn stórum viðskiptamanni og því hafi eftirfarandi bréf verið ritað til all flestra kröfuhafa stefnda 15. mars sl.:

„Í framhaldi af hliðstæðu bréfi Norma ehf., frá því í nóvember sl. er bréf þetta ritað í ljósi nýrra stöðu mála.

Áður hefur komið fram að forsvarsmenn Norma ehf., hafi ákveðið að leita samninga hjá kröfuhöfum fyrirtækisins vegna tímabundinnar ógjaldfærni sem stafar af ágreiningi vegna uppgjörs á mjög stóru verki sem fyrirtækið hefur lokið. Vonast er til að höfuðstóll kröfu lánardrottna Norma ehf., greiðist að fullu. Körfugerð Norma í ágreiningsmálinu er verulega hærri upphæð. Mál hafa þróast þannig að hugsanlega verði af málaferlum fyrir dómstólum og tefst þá málið fram á haust. Hins vegar standa vonir til að mál skýrist um miðjan apríl nk. Ef af málaferlum verður neyðist Normi til að draga verulega úr starfsemi sinni.

[...]

Forsvarsmenn Norma ehf., hafa ákveðið að gefa út boð til lánardrottna sinna um greiðsluskilmála á samningskröfur þeirra svohljóðandi:

1) að 100% af höfuðstól verði greiddur í framhaldi af greiðslum til Norma ehf.

2) að vextir verði ekki greiddir.

3) að einungis lágmarkskostnaður verði greiddur, enginn lögfræðikostnaður.

4) að í einstaka tilfellum er ágreiningur um kröfu lánardrottins.“

Stefndi byggir á almennum ákvæðum samninga- og kröfuréttar meðal annars um efndir loforða og fjárskuldbindingar og lögum nr. 50/2000 um lausafjárkaup. Til hliðsjónar byggir stefndi á lögum nr. 42/2000 um þjónustukaup. Krafa um málskostnað styðst við 1. mgr. 130. gr. laga nr. 91/1991 um meðferð einkamála.

III

Stefndi hefur ekki andmælt kröfu stefnanda en byggir kröfu sína um sýknu eða lækkun kröfunnar á því að vegna dráttar á niðurstöðu í kröfumáli hans gegn stórum viðskiptamanni hafi hann ekki getað greitt skuldina. Leitað var sátta árangurslaust undir meðferð málsins.

Krafa stefnanda þykir studd fullnægjandi gögnum sem ekki hefur verið hnekkt af hálfu stefnda. Tilraunir stefnda til að ná samningum við kröfuhafa sína hafa ekki gengið eftir. Verður krafa stefnanda því tekin til greina eins og hún er fram sett og nánar greinir í dómsorði.

Eftir þessum úrslitum verður stefndi dæmdur til að greiða stefnanda málskostnað sem þykir hæfilega ákveðinn 150.000 krónur.

B-kvk-nf B-kvk-nf settur héraðsdómari kvað upp þennan dóm.

Dómsorð:

Stefndi, Normi ehf., greiði stefnanda, Borgarplasti hf., 586.395 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 31. ágúst 2009 til greiðsludags.

Stefndi greiði stefnanda 150.000 krónur í málskostnað.